钦定古今图书集成/明伦汇编/闺媛典/第040卷 > 朵那
## 钦定古今图书集成/明伦汇编/闺媛典/第040卷 > 朵那

按《浙江通志》：“朵那郡城东，伟兀氏之女奴也。年十九，
勤敏谨愿。主官他郡卒，朵那奉主妇日谨，主妇亦委
以腹心。至正二十年秋，寇陷杭，劫官民府库，至伟兀
家，无所得，乃反接主妇柱下，以刃砺颈上。诸侍婢皆
散走，朵那独以身蔽主妇，请代死，且告曰：‘将军所利
者财，岂利杀人哉？家之宝货皆我所藏，主母固弗知。
若免主母，我当悉与将军’。”寇喜，即解主妇缚，乃探金
银珠玉币帛等物置堂上，寇争取之，又欲犯朵那身。
朵那持刀欲自屠，曰：“我主二千石，我誓不从他姓，况
汝贼乎！”寇惊异，舍而去。朵那泣拜主妇曰：“弃主货，全
主命，权也。妾受命主钥，失货而全身，非义也。请从此
死。”乃自杀。